FI Euroopan unionin virallinen lehti CE 78/356

(2004/C 78 E/0375)

KIRJALLINEN KYSYMYS E-0521/03

esittäjä(t): Miet Smet (PPE-DE) komissiolle

(24. helmikuuta 2003)

Aihe: Naisten oikeudet Pakistanissa

Euroopan unioni ja Pakistan allekirjoittivat vuonna 2001 yhteistyösopimuksen. Sopimuksen 1 artiklassa on lauseke, joka liittyy ihmisoikeuksien ja demokraattisten periaatteiden kunnioittamiseen.

Pakistanissa ei aina kunnioiteta naisten oikeuksia siitä huolimatta, että Pakistan on allekirjoittanut nämä periaatteet. AFP:n, Reutersin ja New York Timesin mukaan eräät pakistanilaiset naiset ovat joutuneet verikoston uhriksi. Heidät on raiskattu, poltettu tai murhattu. Paikalliset neuvostot voivat päättää verikostosta.

Onko EU jo ilmaissut kantansa näihin vakaviin naisten oikeuksien loukkauksiin? Jos se ei ole, aikooko EU ilmaista kantansa näihin loukkauksiin?

Aiotaanko perustaa mekanismi, jolla Pakistanin naisten oikeuksien kunnioittamista valvotaan ja jolla se tehdään velvoittavaksi? Harkitaanko mahdollisuutta, että EU pidättäytyy yhteistyöstä Pakistanin kanssa, mikäli tämä valtio loukkaa jatkuvasti naisten oikeuksia ja yleisesti ihmisoikeuksia?

Jos vastaus edellisiin kysymyksiin on kielteinen, aikooko EU tulevaisuudessa harkita näitä mahdollisuuksia?

Jos sekä naisten oikeuksien kunnioittamiseen liittyvästä valvonnasta ja velvoitteista on olemassa säännöt ja jos Pakistanin ja EU:n välisestä yhteistyöstä mahdollisesti pidättäydytään, koskeeko tämä kaikkia EU:n kanssa samankaltaisen sopimuksen (niin sanotun kolmannen sukupolven yhteistyösopimuksen, jossa viitataan selkeästi ihmisoikeuksiin) allekirjoittaneita valtioita?

Chris Pattenin komission puolesta antama vastaus

(26. maaliskuuta 2003)

Komissio ja jäsenvaltioiden Islamabadin suurlähetystöt ovat edelleen hyvin huolissaan Pakistanin ihmisoikeustilanteesta ja pyrkivät jatkuvasti kiinnittämään Pakistanin viranomaisten huomion näihin asioihin kaikissa mahdollisissa tilanteissa.

Unionin troikka vieraili Islamabadissa 7. helmikuuta 2003 ja esitti Pakistanin hallitukselle virallisen aloitteen, jossa korostettiin unionin huolestuneisuutta monista ihmisoikeuksiin liittyvistä kysymyksistä, kuten naisten asemasta Pakistanissa. Aloitteessa painotettiin erityisesti sitä, että eräät lait ja etenkin Hudood-asetukset ovat luonteeltaan ilmeisen syrjiviä sukupuolen kannalta. Tämä pätee myös perintöä ja lapsen huoltajuutta koskeviin lakeihin sekä todistajanlausunnon antamista koskeviin sääntöihin. Hallituksen tietoon saatettiin myös yksittäisiä tapauksia. Unionin aloitteessa viitattiin myös sellaisiin Pakistanissa harjoitettaviin käytäntöihin, jotka ovat selvästi Pakistanin perustuslain vastaisia, sillä perustuslaissa kielletään naisten syrjintä. Tällaisia käytäntöjä ovat kunniamurhat, naisten vaikeus saada asiansa käsitellyksi puolueettomassa oikeudenkäynnissä ja naisten oikeusturvan kunnioituksen puute. Ulkosuhteista vastaava komission jäsen otti ihmisasiakysymyksen puheeksi presidentti Musharrafin kanssa myös vieraillessaan Islamabadissa 23. toukokuuta 2002.

Komissio puuttuu ihmisoikeusasioihin myös maassa toteuttamiensa yhteistyöhankkeiden kautta. Naisten oikeudet liittyvät edelleen kaikkiin komission sosiaalialalla (esimerkiksi terveydenhuolto, koulutus, vesihuolto ja hygienia) toteuttamiin hankkeisiin. Valitessaan hankkeita ja vastatessaan niiden täytäntöönpanosta komissio kiinnittää näin ollen erityishuomiota sukupuolten väliseen tasa-arvoon, naisten vaikutusvaltaan ja osallistumiseen erityisesti demokratiaa ja ihmisoikeuksia koskevan eurooppalaisen aloitteen kautta, jossa naisten oikeudet ovat keskeisenä huolenaiheena. Komission Pakistanin lähetystö pystyy lisäksi lähitulevaisuudessa rahoittamaan suoraan kansalaisjärjestöjen toteuttamia ihmisoikeuksiin liittyviä pienoishankkeita, joissa naisten oikeudet ovat yhtenä painopisteenä.

Parlamentin jäsen esittää kysymyksiä mekanismeista, joilla naisten oikeuksien kunnioittamista valvotaan ja joilla se tehdään velvoittavaksi, joten häntä todennäköisesti kiinnostaa tietää, että komission Pakistanin lähetystö seuraa tarkasti paikallisia naiskysymyksen hoitamiseen tarkoitettuja aloitteita.

Eräitä niistä kuvaillaan seuraavassa:

— Pakistan on hyväksynyt kansallisen toimintasuunnitelman, jonka laati naisten aseman kehittämisestä ja vaikutusvallan lisäämisestä vastaava ministeriö. Koordinaattori nimettiin seuraamaan suunnitelman toteuttamista ja koordinoimaan eri ministeriöiden välistä työtä, kun ne käsittelevät naisiin liittyviä asioita omalla toimialallaan.

— Pakistanin hallitus on myös asettanut kansallisen naisten asemasta vastaavan komitean, jonka tehtävänä on tarkkailla naisten oikeuksien loukkauksia ja tehdä niistä selvitys suoraan naisten aseman kehittämisestä ja vaikutusvallan lisäämisestä vastaavalle ministeriölle. Kansallinen komitea voi tehdä myös lainsäädännön uudistusesityksiä.

— Naisten oikeuksien alalla toimii huomattava määrä paikallisia kansalaisjärjestöjä, jotka ovat osoittautuneet harvinaisen hyvin organisoiduiksi. Ne ovat perustaneet naisten toimintafoorumin, joka seuraa naisten oikeuksiin liittyvää tilannetta ja toimii lisäksi naisten oikeuksien puolestapuhujana asiasta vastaavien viranomaisten parissa.